钦定古今图书集成/明伦汇编/氏族典/第113卷 > 崔仁冀
## 钦定古今图书集成/明伦汇编/氏族典/第113卷 > 崔仁冀

按《十国春秋》：吴越崔仁冀，字子迁，钱塘人也。少笃学，
有文采，事忠懿王为通儒院学士。王罢沈虎子政事，
以仁冀代之。宋太祖常谕忠懿王入朝，仁冀告王曰：
“主上天资英武，所向无敌，保族全名，上策也。”王然之。
太平二年，王在汴京，会陈洪进纳土，王疏言愿罢所
封吴越国王及天下兵马大元帅职名，宋太宗优诏
不许。仁冀复从臾王曰：“朝廷意可知，大王不速纳土，
祸且至。”左右争言不可，仁冀厉声曰：“今已在人掌握
中，去国千里，惟有羽翼，迺能飞去耳。”王遂决策，奉境
内十三州、一军、八十六县阙下。太宗以仁冀归诚功，
授淮南节度使，累擢卫尉卿、判大理寺，移知抚州，卒。